เอสซี กำไรโต 40%
เอสซี แอสเสทฯ เผยผลประกอบการไตรมาส 3 ปี 2553 มีรายได้รวม 1,262 ล้านบาท กำไร 261 ล้านบาทยอดขาย&nbsp; 9&nbsp; เดือน&nbsp; 3,061 ล้านบาท&nbsp; รายได้รวม 3,926 ล้านบาท&nbsp;
15 พ.ย. 2553

เอสซี แอสเสทฯ เผยผลประกอบการไตรมาส 3 ปี 2553 มีรายได้รวม 1,262 ล้านบาท กำไร 261 ล้านบาทยอดขาย  9  เดือน  3,061 ล้านบาท  รายได้รวม 3,926 ล้านบาท  
นายอรรถพล สฤษฎิพันธาวาทย์  ประธานเจ้าหน้าที่ด้านการเงิน  บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยถึงผลประกอบการในช่วงไตรมาสที่ 3 ปี 2553 ว่าบริษัทฯ มีรายได้รวมจำนวน 1,262 ล้านบาท โดยเป็นรายได้จากการดำเนินงาน 1,258 ล้านบาท รายได้หลักมาจากโครงการที่อยู่อาศัย 1,054 ล้านบาท  และอาคารสำนักงานให้เช่า 204 ล้านบาท  มีกำไรสุทธิทั้งสิ้น 261 ล้านบาท  หรือคิดเป็น  20.7%   ของรายได้รวม   และเมื่อเทียบผลประกอบการ 9 เดือนแรกของปี พบว่า บริษัทฯ  สามารถทำยอดขายรวมได้ถึง 3,061 ล้านบาท โดยมีรายได้รวม 3,926 ล้านบาท เพิ่มขึ้นจากปีก่อน 26% รายได้จากการดำเนินงาน 3,914 ล้านบาท และมีกำไรสุทธิ 739 ล้านบาท เติบโต 40%  ณ สิ้นไตรมาส 3 ปี 2553  บริษัทฯ และบริษัทย่อย มีสินทรัพย์รวม จำนวน  13,290 ล้านบาท ราคาตามบัญชีต่อหุ้น เท่ากับ 25.90 บาท
ส่วนแผนการดำเนินงานในช่วงไตรมาสสุดท้ายปี 2553 ยังคงมีแผนงานในการพัฒนาโครงการใหม่อย่างต่อเนื่อง ซึ่งเป็นไปตามแผนการดำเนินงานที่ตั้งไว้ของปีนี้ โดยยังคงมุ่งเน้นพัฒนาโครงการบนทำเลที่มีศักยภาพเป็นหลัก ครอบคลุมทุกเซกเม้นท์ โดยบริษัทฯได้เปิดตัวโครงการใหม่นิวซีรี่ส์ 2010 ทั้งโครงการแนวราบและแนวสูง จำนวน 7 โครงการ   มูลค่าโครงการรวมกว่า  6,700  ล้านบาท  ประกอบด้วย  1.โครงการไลฟ์ บางกอก บูเลอวาร์ด วงแหวน-อ่อนนุช  บ้านเดี่ยวบนพื้นที่ 35 ไร่ จำนวน 152 ยูนิต   ระดับราคา 5-8 ล้านบาท  มูลค่าโครงการ 900 ล้านบาท   2.โครงการแกรนด์ บางกอก บูเลอวาร์ด สาทร-ราชพฤกษ์  คฤหาสน์หรูบนพื้นที่ 34 ไร่  จำนวน 51 ยูนิต  ระดับ 25-40 ล้านบาท มูลค่าโครงการ 1,200  ล้านบาท  3.โครงการแกรนด์  บางกอก บูเลอวาร์ด  วิภาวดี  คฤหาสน์หรูบนถนนวิภาวดีรังสิต พื้นที่ 11 ไร่  จำนวน 41 ยูนิต ราคาเริ่มต้น 12.9 ล้านบาท มูลค่าโครงการ 550  ล้านบาท  และ  4.โครงการกรานาด้า ปิ่นเกล้า คฤหาสน์หรูสไตล์ Modern Spanish ในบรรยากาศสนามกอล์ฟเล่นระดับจำนวนเพียง 43 ยูนิตบนพื้นที่ 86 ไร่  ระดับราคา 60-100  ล้านบาท  มูลค่าโครงการ 2,000 ล้านบาท 
ในส่วนแนวสูงเปิดคอนโดมิเนียม 3 ทำเลใกล้รถไฟฟ้า   ได้แก่   5.โครงการ เดอะ เครส พหลโยธิน 11      คอนโดมิเนียมสูง 30 ชั้น   163 ยูนิต   ราคาเริ่มต้น 3.79 ล้านบาท มูลค่าโครงการ 880 ล้านบาท ,   6.โครงการเดอะ เครส  ร่วมฤดี  คอนโดมิเนียมหรู 7 ชั้น  37 ยูนิต  ราคาเริ่มต้น 4.99 ล้านบาท มูลค่าโครงการ 280 ล้านบาท  และ 7.โครงการเซ็นทริค รัชดา-สุทธิสาร  คอนโดมิเนียมสูง 26 ชั้น 270 ยูนิต เพียง 90 เมตร จากสถานี MRT สุทธิสาร  ราคาเริ่มต้น 2.49 ล้านบาท  มูลค่าโครงการ 890 ล้านบาท   ทั้งนี้ บริษัทฯ ได้เปิดการขายโครงการใหม่แล้วทุกโครงการ  มั่นใจว่าปี 2553  จะทำรายได้ได้ตามเป้าหมาย  โดยคาดว่าจะเติบโตไม่ต่ำกว่า 20% นายอรรถพลกล่าว